Rowers steel TV terwyl 8-jarige lê en kyk | Maroela Media
Die venster wat die inbrekers gebreek het.
Peter van Wyk, die meisie se pa, het Dinsdag aan Maroela Media gesê hulle het haar die oggend skool toe geneem, maar die skool het hom en sy vrou later laat weet dat sy ongesteld is en hulle moet haar kom oplaai. "My ma en pa bly in 'n aparte woonstel op my erf, en hulle het haar gaan oplaai en huis toe gebring, waar ons huishulp na haar omgesien het," het Van Wyk gesê.
Sy dogter het voor die televisie onder 'n kombers gelê toe die twee inbrekers toegeslaan het. "Die mans het oor ons muur geklim en 'n groot venster langs my voordeur met 'n klip stukkend geslaan en só toegang tot die huis bekom."
Die verdagtes het dadelik na die televisiestel, 'n 50 duim LG-platskerm, geloop en dit opgetel. Intussen het sy dogter en die huishulp om hulp geskreeu. Die ouma en oupa het die geraas gehoor en die paniekknoppie van hul veiligheidsmaatskappy gedruk. Die verdagtes het daarna op die vlug geslaan en net die televisiestel gebuit.
Volgens Van Wyk was sy dogter baie dapper en kon 'n goeie beskrywing van die verdagtes gee. "Sy lyk in die stadium nie geskok nie. My vrou is 'n verpleegster so ons hou haar toestand fyn dop vir as skok dalk later intree."
Die Krugersdorp-polisie was vinnig op die toneel om die saak te ondersoek. 'n Inwoner het 'n foto van die verdagtes se voertuig, 'n wynrooi BMW, geneem en aan die polisie en gemeenskappolisiëringsforum (GPF) oorhandig. Die GPF het later die dag roetinepatrollie in die omgewing gedoen en die voertuig by 'n taxistaanplek opgemerk. Die voertuig het glo weggejaag toe die GPF se voertuig nader kom. Die voertuig se registrasienommer is afgeneem en word ondersoek.
Van Wyk het gesê hy is besig om veiligheid by sy huis op te skerp, aangesien die verdagtes die voorkamer van sy huis glo goed bekyk het nadat hulle toegeslaan het.